รอง ผบช.น.เผยเตรียมแจ้งข้อหาขับรถโดยไม่คำนึงถึงความปลอดภัยฯ กับ ส.ต.ต.นรวิชญ์ เพิ่มเติม และหากพบขับเร็วเกินกฎหมายกำหนด ก็จะดำเนินคดีเพิ่มอีกพร้อมชี้แจงข้อสงสัยต่าง ๆ เกี่ยวกับคดีนี้
พลตำรวจตรีจิรสันต์ แก้วแสงเอก รองผู้บัญชาการตำรวจนครบาล เปิดเผยว่า พนักงานสอบสวนเตรียมแจ้งข้อหาเพิ่มเติม กับสิบตำรวจตรีนรวิชญ์ บัวดก ตำรวจกองบังคับการอารักขาและควบคุมฝูงชน ขับขี่รถจักรยานยนต์บิ๊กไบค์ ชนแพทย์หญิงวราลัคน์ สุภวัตรจริยากุล หรือ หมอกระต่าย เสียชีวิตขณะข้ามทางม้าลาย ฐานขับรถโดยไม่คำนึงถึงความปลอดภัยและความเดือดร้อนของผู้อื่น หลังจากแจ้งไปแล้ว 7 ข้อหา และหากตรวจสอบพบว่า มีการขับเร็วเกินพ.ร.บ.จราจรทางบก ที่มีการกำหนดความเร็วไม่ได้แยกประเภทขับขี่รถจักรยานยนต์ ที่ให้ใช้ความเร็วได้ไม่เกิน 80 กิโลเมตรต่อชั่วโมง ก็จะแจ้งข้อหาเพิ่มเติม โดยขณะนี้ อยู่ระหว่างรอผลตรวจความเร็วจากผู้เชี่ยวชาญของกองพิสูจน์หลักฐาน สำนักงานตำรวจแห่งชาติรองผู้บัญชาการตำรวจนครบาล ยังชี้แจงกรณีที่มีการระบุว่า ในการบวชของสิบตำรวจตรีนรวิชญ์ หรือ พระนรวิชญ์ ไม่ได้มีข้าราชการตำรวจระดับนายพล ไปร่วมงานแต่อย่างใด โดยมีเพียง พันตำรวจเอก ระดับผู้กำกับการสถานีตำรวจ ซึ่งเป็นผู้บังคับบัญชาของบิดาสิบตำรวจตรีนรวิชญ์ เข้าร่วมงาน หลังจากมีการแจ้งขอลาอุปสมบท เพื่ออุทิศส่วนกุศลให้ผู้เสียชีวิต ซึ่งมีผู้ร่วมงานเพียง 5-6 คนเท่านั้น และการบวช ก็เกิดจากความตั้งใจจะอุทิศส่วนกุศลให้ผู้เสียชีวิตอย่างแท้จริง โดยไม่เกี่ยวกับการรับโทษทางอาญา ที่เจ้าตัวพร้อมรับโทษทั้งหมด รองผู้บัญชาการตำรวจนครบาล กล่าวย้ำว่า เมื่อตำรวจกระทำผิดก็พร้อมน้อมรับ และต้องการแก้ไข โดยไม่ได้คิดหนีคดี หรือ ช่วยเหลือกัน และพร้อมเร่งแก้ปัญหานี้อย่างจริงจัง โดยจะมีการลงพื้นที่สำรวจทางม้าลาย เพื่อปรับปรุงแก้ไข ก่อเสนอแนวทางต่อคณะกรรมการระดับชาติ ที่มีพลเอกประวิตร วงษ์สุวรรณ รองนายกรัฐมนตรี เป็นประธาน ในวันที่ 27 มกราคม ต่อไป